Nurcholish Madjid

**Prof. Dr. Nurcholish Madjid, M.A.** **(17 Maret 1939-29 Agustus 2005)** otabâ kasohor èsebbhut **Cak Nur**, panèka cendekiawan Islam bân ahli budhâjâ Indonesia. È bâkto ngodâ dhâddhi aktivis bân dhâddhi Katua Umum organisasi Himpunan Mahasiswa Islam (HMI). Salèrana tong-sèttongnga orèng sè ajabat dhâddhi katua Umum HMI saabiddhâ ḍuwâ' periode. Ide bân pèkkèranna tentang sekularisasi bân pluralisme toman ollè kontroversi bân ollè rèspon dâri bânnya' orèng. Nurcholish toman ajabat dhâddhi bekkèl Katua Dewan Penasihat Ikatan Cendekiawan Muslim Indonesia, bân Rèktor Univèrsitas Paramadina, kantos sèdhâna è taon 2005.

## Kaodi'ân
Nurcholish Madjid lahèr è Jombang, Jhâbâ Tèmor, è tangghâl 17 Maret 1939 (26 Muharram 1358 H). Nurcholish Madjid èberri'i sareng rèng seppona kalabân nyama Abdul Malik. Èobâ dhâddhi Nurcholish Madjid è omor 6 taon, polana Abdul Malik lako sakè'. Salèrana lahèr bân rajâ è kalowarghâ kèyaè kasohor è Dhuson Mojoanyar, Dhisa Mojotengah, Kacamadhân Bareng, Kabhupatèn Jombang, Jhâbâ Tèmor. Eppa'na anyama KH. Abdul Madjid, èkennal panyokongnga Masyumi; bân èbhuna anyama Fatonah, pottrèna kèyaè Abdullah Sadjad dâri Kediri. èpon anḍi' tello' alè'.

Saellana matammat pendidikan ḍhâsar è omor 14 taon, Nurcholish Madjid alanjut dâ' pondhuk pesantren Darul Ulum Rejoso Jombang. Neng è ka'dinto, Nurcholish Madjid anḍi' prèstasi sè bhâghus.  È Darul ‘Ulum, Nurcholish ghun 2 taon, panèka kantos taon 1954. Polana bâḍâ ḍuwâ' alesan: alesan kasèhadhân bân ideologi politik.

Saellana dâri pesantren Darul Ulum, Nurcholish Madjid mènta apinda dâ' pesantren sè modernis, tor attas èdhi eppa'na, èpon mèlè maso' ka KMI (Kulliyatul Mu’allimin Al-Islamiyyah), Pesantren Darus Salam è Gontor, Ponorogo è taon 1995. Pesantren Darus Salam dhibi' ta' anḍi' masalah sareng politik, tor tamaso' pondhuk sè sanget modern è bâkto panèka. È ka'dinto Nurcholish Madjid alanjutaghi nyarè èlmo ḍhâsar-ḍhâsar aghâma Islam. È ka'dinto jhughân salèrana narèma pangajhârân bhâsa Arab bân Inggris sacara intensif. È Gontor, Nurcholish Madjid alonca' kellas dâri kellas 1 alonca' ka kellas 3.

KH. Zarkasyi ngèrèm sorat ka Institut Aghâma Islam Negeri (IAIN samangkèn UIN) Syarif Hidayatullah Jakarta bân mènta ma'lè Nurcholish Madjid bisah ètarèma è dissa'. Akhèrra Nurcholish Madjid ètarèma mènangka mahasiswa, maskè ta' anḍi' ijazah negeri.

Nurcholish Madjid aktif neng organisasi HMI, toman ajabat dhâddhi Katua Umum HMI, tor arumusaghi Nilai Ḍhâsar Parjuwangan (NDP) HMI, panèka buku pandhuwân ideologis HMI. Arumusaghi NDP polana organisasi mahasiswa laèn akadhi Central Gerakan Actie Mahasiswa (CGMI) sè komunis sareng Gerraghân Mahasiswa Nasional Indonesia (GMNI) anḍi' pandhuwân sè paḍâ.

NDP ètolès è bâkto alanjut asakola è Amèrika Serikat. È bâkto ghânèka, èpon anḍi' kasempadhân lân-jhâlânan ngalèlèng è Tèmor Tèngnga. Dâri pangalamanna nèngghu kondisi Islam sè asèfat global, dhâddhi alesan pangaterrona nolès NDP sè pas dhâddhi buku pandhuwân ideologis HMI, tor dhâddhi katua umum ḍuwâ' periode.

È Maret 1978, Nurcholish Madjid alanjut pendidikan doktoral è Univèrsitas Chicago, Amèrika Serikat, bân ajhâr èlmo politik sareng filsafat Islam. È taon 1984, Nurcholish Madjid ollè gellar Ph.D. sareng nilai cumlaude ḍâlem bidang Filsafat Islam (Islamic Thought) sareng disertasi sè ajudul *Ibn Taymiyya on Kalam and Falsafah: A Problem of Reason and Revelation in Islam.*

## Sombher-sombher